Stenbolijî 23'yê Hezîrane de seba ke weçinayîşê 31'ê  Adare bi derba AKP'yî ya bi destê YSK’yî ame betalkerdene, seba weçînayîşê Şaredarê Şaredarîya Gird a Stenbolî reyna do şorê sindoqan ser.
Partîya Şaran a Demokratîke (HDP) zî dimayê qerarê betalkerdişê weçînayîşê 31'ê Adare da zanayene ke ê do weçînayîşê 23'yê Hezîrane de bi hawayêkê stratejîkî rayanê xo bidê namzedê Şaredarîya Stenbolî Ekrem Îmamoglûyî.
Temellîyî weçînayîşê 23'yê Hezîrane yê Stenbolî ercna û vat, “Ma peyeyê stratejîya xo yê 31'ê Adare de yê.  Çunke na stratejîya ma ya û ma na stratejî seba weçînayîşî nêdaye xo ver, seba prosesî bi kar arde. Weçînayîşê 23'yê Hezîrane rîyê waştiş û menfaatê serdestan ra ame newekerdene. Yanî weçînitişêko viraştek o. Weçînayîşê ke ganî bêrê newekerdene yê Mûşî, Tetwan û Melezgirî yê. Stratejîya ma nêvurîyaya. Çîyo muhîm o yo ke ma çi kenê, kesê bînî çi kenê seba ma muhîm nîyo. Ma do tecrîdî bişiknê û faşîzmî birijnê. Ganî no welat nêbo esîrê destê faşîzmî. Hetê bînî ra ma têkoşînê xo rê dewam kenê. Weçînayîşî dingê muhîm ê, no tewirê ma vera faşîzmî yo. Seba şiknayîşê faşîzmê AKP-MHP'yî ma do paştdayîş bidê Îmamoglûyî. 31'ê Adare de ma no kerd, 23'yê Hezîrane de zî ma do ney bikerê. Namzed no yo, o yo, nê vatişî babeta munaqeşeyê ma nîyê. Babeta ke ma munaqeşe kenê apeyberdişê faşîzmî yo. Çunke faşîzm xo dişmenîya Kurdan ser o awan keno. Seba ma ke ma ci ra vajê, vinde, ganî ma vera ci vinderê. Ma nê weçînayîşî de wina kenê. Rêxistinê ma yê qezayan xebatanê başan kenê. 31'ê Adare de zafaneyê weçînayoxê HDP’yî şîyî sindoqan ser. No do 23'yê Hezîrane de zêdetir bibo. Weçînaxoyê ma yê bêqerarî zî do şorê sindoqan ser.”
